als_Latn dik_Latn sag_Latn
Të gjitha vendet e Ballkanit Perëndimor, mezi po e presin datën 12 korrik. Në Trieste do të mbahet Samiti i Ballkanit Perëndimor, një nismë ndërqeveritare e krijuar në vitin 2014 për të nxitur një integrim më të madh mes vendeve të rajonit. Aty priten vendime të mëdha për vendet e rajonit tonë, që aspirojnë ti bashkohen Bashkimit Europian, por duket se vetëm kryeministri i Shqipërisë Edi Rama do të kthehet që andej, me duar bosh.
Për vendin tonë këtë vit nuk do të ketë asnjë projekt në infrastrukturë. Lajmin e keq e ka dhënë ambasadori italian në Tiranë Alberto Cutillo gjatë një takimi në Rezidencën e Ambasadës, ku u prezantua informacion lidhur me Forumin e Biznesit, që do të mbahet në këtë samit.
“Nuk ka projekte konkrete për Shqipërinë në infrastrukturë, ndryshe nga ai i mëparshmi ku ishte projekti i hekurudhës Tiranë-Durrës’, tha ai.
Por për të zbutur efektin e këtij zhgënjimi për biznesmenët shqiptarë shto edhe se , “shpresojmë që në edicionin e ardhshëm të ketë projekte”.
Aktualisht anëtarë të Procesit të Ballkanit janë gjashtë vende të BE-së; Italia, Gjermania, Franca, Austria, Kroacia, Sllovenia dhe gjashtë vende të Ballkanit; Bosnjë Hercegovina, Serbia, Mali i Zi, Kosova, Maqedonia, Shqipëria. Në fushën e ekonomisë, samiti do të ketë fokus në zgjerimin e rrjeteve ballkanike të infrastrukturës dhe lidhjen me atë europiane; energjia; rritja e SME-ve; risia dhe zhvillimi; tregu i përbashkët.
Me rastin e samitit, Presidenca Italiane do të organizojë një forum biznesi për të promovuar bashkëpunimin ekonomik mes sipërmarrjeve italiane dhe atyre të 6 vendeve të Ballkanit Perëndimor.
Serafino Stajano, sekretar i parë i ambasadës dhe përgjegjës për zyrën tregtare tha se forumi i biznesit do të mbahet në 12 korrik dhe do të ketë një sesion institucional të ndarë në katër panele sektoriale: instrumentet financiarë; energjia dhe ambienti; infrastruktura; novacioni. Në fund do të ketë një sesion final, ku do të marrë pjesë edhe ministri i zhvillimit ekonomik të Italisë, Carlo Calenda.
Më pas, gjatë pasdites do të ketë takimi biznesi mes sipërmarrjeve italiane dhe atyre nga rajoni. Në total do të jenë 500 kompani italiane dhe nga rajoni që do të marrin pjesë në këtë forum.
als_Latn als_Latn als_Latn als_Latn als_Latn als_Latn als_Latn als_Latn